વૃષપર્વા શુક્રચાર્ય સાથે દેવયાની પાસે ગયા. એ કહે એમ કરવાની તૈયારી દર્શાવી. દેવાયની બોલીઃ ‘એક હજાર કુમારી કન્યાઓની સાથે તમારી કુંવરી શર્મિષ્ઠાને મારી દાસીના રૂપમાં જોવા માગું છું. મારા પૂજ્ય પિતાજી જ્યાં મારા વિવાહ કરશે ત્યાં શર્મિષ્ઠાએ મારી દાસી બનીને મારી સાથે આવવું પડશે.’ વૃષપર્વાએ દૂત સાથે શર્મિષ્ઠાને સંદેશો મોકલ્યો. શર્મિષ્ઠા પાલખીમાં બેસીને આવી પહોંચી. દેવયાનીને કહ્યુંઃ ‘હું સંકલ્પ કરું છું કે આજથી હું એક હજાર કન્યા સાથે તમારી દાસી તરીકે તમારી સાથે રહીશ. તમારા પિતા જ્યાં તમને આપશે ત્યાં પણ હું તમારી સાથે આવીશ. જે કોઈ ઉપાય કરવો પડે એ કરીને, અનેક કષ્ટ સહન કરીને પણ પોતાના દુઃખી પરિવારને સુખી બનાવવા પ્રયત્ન કરવો જોઈએ. એટલે હું તમારી દાસી બનીને તમે રહેશો ત્યાં રહીશ અને તમે કહેશો એમ કરીશ.’